Arviolta yli 50 000 ihmistä ryntäsi Suomen uusimpaan kauppakeskukseen, kun Seinäjoen Ideapark avasi ovensa vetonauloinaan Teemu Selänne ja JVG. Mihin yhä uusia kauppakeskuksia tarvitaan Suomessa?

”Älä näytä sitä vaik sua ei viel kiinnosta/ beibi emmä hiillosta / ei Roomaakaa rakennettu viikossa”, helsinkiläinen rap-duo JVG huudattaa yleisöä hurmoksessa vasta avatussa Seinäjoen Ideaparkissa torstai-iltana.

Tässä se kuitenkin nyt on, Pohjanmaan lakeuksille vuosien väännön jälkeen rakennettu Suomen uusin kauppakeskus, ja ihmisiä näyttää kiinnostavan. Noin 66 000 neliön kauppakeskus on seitsemänneksi suurin Suomessa ja toiseksi suurin pääkaupunkiseudun ulkopuolella.